Христо Смирненски
Старата мома

chitanka.info

Старата мома[0]

Седи тя весден до прозорците ниски,

безспирно часовникът съска отзад;

на обед минават оттам гимназистки,

на обед подхвърлят й поглед злорад.

Тя с завист поглежда ги, скръбно се дърпа

и пред огледалото дълго мълчи,

и пак с старомодна бродирана кърпа

изтрива разплакани, влажни очи.

А привечер, сякаш нарочно за нея,

там някоя с някой възпират за миг

и в сумрака устните бърже се слеят

и плахо отрони се смях или вик…

Тя все тъй седи пред прозорците ниски,

злорадно часовникът съска отзад;

ах, що ли са хубави тез гимназистки,

защо ли живота е винаги млад!

[0] Публикация: Българан. Седмично хумористично списание. София, г. VI, бр. 41 от [8 октомври 1921] г., с подпис: В. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.